বাজেট অধিবেশনের আগে বিশেষ বার্তা প্রধানমন্ত্রী মোদির

নয়াদিল্লি: বাজেট অধিবেশনের (Parliament Budget) আগে সংসদের বাইরে বিশেষ বার্তা দিলেন প্রধানমন্ত্রী নরেন্দ্র মোদি (Narendra Modi)। বৃহস্পতিবার কেন্দ্রীয় অর্থমন্ত্রী নির্মলা সীতারামন (Nirmala Sitaraman) সংসদে ২০২৫–২৬ অর্থবর্ষের ইকোনমিক সার্ভে পেশ করার আগে সাংবাদিকদের মুখোমুখি হন প্রধানমন্ত্রী। সেখানেই তিনি সরকারের লক্ষ্য ও দৃষ্টিভঙ্গি স্পষ্ট করেন।

প্রধানমন্ত্রী মোদি বলেন, “আমাদের সরকার সংস্কার, কাজ এবং পরিবর্তনের উপর নজর দিচ্ছে।” তাঁর বক্তব্যে স্পষ্ট, আসন্ন বাজেট অধিবেশনে অর্থনৈতিক সংস্কার, উন্নয়নমূলক কর্মসূচি এবং দীর্ঘমেয়াদি পরিবর্তনের রূপরেখাই অগ্রাধিকার পাবে। তিনি আরও জানান, এই অধিবেশনে দেশের অর্থনীতিকে আরও মজবুত করার লক্ষ্যে গুরুত্বপূর্ণ আলোচনা হবে।

আরও পড়ুন: অজিত পওয়ার মৃত্যু নিছকই দুর্ঘটনা, বললেন কাকা শরদ পওয়ার

সংসদের বাজেট অধিবেশনকে গণতন্ত্রের গুরুত্বপূর্ণ অধ্যায় বলে উল্লেখ করে প্রধানমন্ত্রী বলেন, সরকার চায় সব সাংসদ গঠনমূলক আলোচনায় অংশ নিন। দেশবাসীর প্রত্যাশা পূরণ করতেই এই অধিবেশনে একাধিক গুরুত্বপূর্ণ বিল ও প্রস্তাব পেশ করা হবে বলেও ইঙ্গিত দেন তিনি। এদিন প্রধানমন্ত্রী বিরোধীদের উদ্দেশেও বার্তা দেন। তাঁর কথায়, সংসদে সুস্থ বিতর্ক ও আলোচনার মাধ্যমেই গণতন্ত্র শক্তিশালী হয়। দেশের স্বার্থে সব পক্ষের সহযোগিতা প্রয়োজন বলেও মন্তব্য করেন মোদি।

উল্লেখ্য, বৃহস্পতিবার ইকোনমিক সার্ভে পেশ করবেন অর্থমন্ত্রী নির্মলা সীতারামন। এই রিপোর্টে দেশের আর্থিক অবস্থা, বৃদ্ধি, মূল্যস্ফীতি, কর্মসংস্থান এবং ভবিষ্যৎ আর্থিক চ্যালেঞ্জের বিস্তারিত চিত্র তুলে ধরা হবে। ইকোনমিক সার্ভের পরেই ১ ফেব্রুয়ারি সংসদে পেশ করা হবে কেন্দ্রীয় বাজেট। বাজেট অধিবেশনের আগে প্রধানমন্ত্রীর এই বক্তব্যকে তাৎপর্যপূর্ণ বলেই মনে করছে রাজনৈতিক মহল। সরকারের অর্থনৈতিক রোডম্যাপ নিয়ে দেশবাসীর প্রত্যাশা যে যথেষ্ট, তা স্পষ্ট এই বার্তায়।